pennae apice nitore caeruleo obsoleto insignes sunt. Scapulium cum tergo nigrofuscum striis 
sulpliureis variegatum. Tergi nimirum et tectricum pennae apice maculas medias lineares laete 
sulphureas gerunt. Remiges et rectrices margine tenui pogonii exterioris flavent. Tres primae 
remiges duaeque rectrices externae illo margine carent. In postremis remigibus apex etiam 
tenuiter marginatus est. Uropygii pennae et caudae tectrices superiores laxius barbatae eaedem 
apicibus flavis instructae sunt. Subtus abdomen cum crisso et braccis albicant, in braccis et 
crisso verum plumae dilute fuscescentes, versus finem crebriores, inveniuntur. 
Speciminis alterius: 
A priori parum differt. Rostri dorsum basi non leviter sulcatum, sed laeve. Iuguli 
nigredo prope marginem albo paullulum interrupta est. Cauda mutilata. Mensuras supra 
copiosas dedimus, quae formam congruentem arguunt. 
Prope Arkiko bis visa et acquisita avis, cuius utrumque specimen nunc Berolini exstat. In 
ultimis Hemprichii, qui eam, morbo lethali incipiente iam morosus factus, venatus est, schedulis 
de natura eius aliquid scriptum non exstat. Exeunte Maio illa specimina occisa sunt. Cum, praeter 
duo, nulla nobis oblata sint tempusque vernum fuerit, forsan Mas et Femina fuerunt. 
Corollaria. 
Pogonias hirsutus africanus, quem Swainson in libro Zoological Illustrations Yol. II. 
t. 72 anno MDCCCXXII descripsit et pictum dedit, a nostra specie pluribus characteribus ita differt, 
ut, etiamsi inter omnes formas nostrae maxime affinis sit, utrumque in unam specimen coniun- 
gere non commiserim. Abdomen cum crisso sulphurea nigropunctata, pennarum 
scapularium puncta flava subrotunda, alae et cauda nigricantes, taenia supra- 
orbitalis abbreviata, setae iugulares longissimae cum rostro longiore tantam 
characterum nostrae speciei alienorum seriem praebent, ut ea differentia pro sexuali haberi non 
facile possit. Praeterea barbae iuguli longae et rostrum longius P. hirsuti aetatem adultam arguunt, 
maculae vero abdominis iuvenilem potius statum, si cum nostro eum comparare velis, indicarent. 
Id solum verisimilitudinem habere posset, si hirsutum pro mare adulto haberes et bif renatum 
pro femina adulta. Sed feminam frenis albis perfectioribus uti, quam Marem et punctorum 
sulphureorum scapulei forma a Mare aberrare, ad ornithologiae regulas non accedit et ulteriori 
examine eget. Verisimilius etiam est Swainsonii avem ex australi Africa allatam esse, si enim 
e boreali venisset, possessor recentiori tempore allati speciminis ipseque qui eam descripsit 
notitiam patriae magis specialem, puto, adnotassent. 
